Βακαλαόπιτα Κεφαλονιάς
Βακαλαόπιτα, είναι μία από αυτές τις σπάνιες ψαρόπιτες, μια μεγάλη γευστική έκπληξη, πολύ δημοφιλής σε όλο το νησί.
300 γρ. αλεύρι για όλες τις χρήσεις + λίγο επιπλέον για το ζύμωμα, 4 κουτ. σούπας ελαιόλαδο + λίγο επιπλέον για το ταψί, 2 κουτ. σούπας βούτυρο αγελάδας, ελαφρώς μαλακωμένο, 1 αυγό, περίπου 200 ml χλιαρό νερό, 2 κουτ. σούπας ξίδι, 400 γρ. φιλέτο παστού μπακαλιάρου, ξαλμυρισμένο,*με το δέρμα, κομματιασμένο, 2 φρέσκα κρεμμυδάκια, ψιλοκομμένα, 1 πιπεριά Φλωρίνης, ψιλοκομμένη, 1/2 μάτσο μαϊντανός, ψιλοκομμένος, 1/2 μάτσο άνηθος, ψιλοκομμένος, 2 μέτριες πατάτες, ψιλοκομμένες, 6 κουτ. σούπας ελαιόλαδο, 1 κουτ. γλυκού ρίγανη ξερή, τριμμένη, 80 ml λευκό, ξηρό κρασί, χυμός από 1 λεμόνι, αλάτι (ελάχιστο), φρεσκοτριμμένο πιπέρι
Για τη γέμιση της βακαλαόπιτας Κεφαλονιάς, σε μπολ ανακατεύουμε όλα τα υλικά εκτός από το κρασί και τον χυμό.Για τα φύλλα της βακαλαόπιτας, στον κάδο του μίξερ βάζουμε το αλεύρι, το ελαιόλαδο, το βούτυρο, το αυγό και το ξίδι και τα δουλεύουμε με τον γάντζο μέχρι να αναμειχθούν.  Αρχίζουμε να ρίχνουμε σταδιακά το χλιαρό νερό, συνεχίζοντας το ζύμωμα (ίσως να μη χρειαστεί όλη η ποσότητα) μέχρι να σχηματιστεί μια μέτρια ζύμη.Ζυμώνουμε για αρκετά λεπτά ακόμη, μέχρι να γίνει ιδιαίτερα μαλακή, εύπλαστη και λεία.Την τυλίγουμε σε ένα καθαρό πανί και την αφήνουμε να «ξεκουραστεί» σε θερμοκρασία περιβάλλοντος για 3-12 ώρες. Δεν τη βάζουμε στο ψυγείο, γιατί θα σφίξει το βούτυρο που περιέχει και η ζύμη θα σκληρύνει.Την επόμενη μέρα κόβουμε τη ζύμη σε δύο ίσα μέρη. Για τη βακαλαόπιτα, προθερμαίνουμε τον φούρνο στους 180°C. Σε αλευρωμένη επιφάνεια ανοίγουμε το ένα κομμάτι ζύμης σε λεπτό φύλλο με διάμετρο περίπου 35 εκ. Λαδώνουμε ένα στρογγυλό ταψάκι με διάμετρο 25 εκ. και στρώνουμε εκεί το φύλλο, καλύπτοντας προσεκτικά και τα τοιχώματα. Κόβουμε όση ζύμη εξέχει από το χείλος του σκεύους.Αδειάζουμε στο ταψί τη γέμιση της βακαλαόπιτας, την απλώνουμε ομοιόμορφα και τη ραντίζουμε με το κρασί και τον χυμό λεμονιού. Ανοίγουμε και το δεύτερο κομμάτι ζύμης σε φύλλο με διάμετρο όση και του ταψιού και καλύπτουμε τη γέμιση. Γυρίζουμε τις άκρες του επάνω φύλλου προς τα μέσα και τις στρίβουμε για να σφραγίσουμε τη γέμιση. Ραντίζουμε την επιφάνεια της βακαλαόπιτας με λίγο νερό και λίγο ελαιόλαδο, δεν χαράζουμε και ψήνουμε την πίτα για περίπου 45 λεπτά, μέχρι να ροδίσει καλά. Σερβίρουμε τη βακαλαόπιτα Κεφαλονιάς αφού κρυώσει ελαφρά.
Αλεύρι (ζύμες),Πιπεριές,Ψάρι